b'\n_START_ARTICLE_\nDarbo teis\xc4\x97\n_START_SECTION_\nDarbo teis\xc4\x97s \xc5\xa1altiniai\n_START_PARAGRAPH_\nDarbo teis\xc4\x97s \xc5\xa1altiniai gali b\xc5\xabti nacionaliniai bei tarptautiniai. Tai gali b\xc5\xabti Konstitucija (pvz., Lietuvoje\xc2\xa0\xe2\x80\x93 Lietuvos Respublikos Konstitucija), tarptautin\xc4\x97s sutartys, darbo santykius reglamentuojantys Europos S\xc4\x85jungos teis\xc4\x97s norminiai aktai, Darbo kodeksai (pvz., Lietuvoje\xc2\xa0\xe2\x80\x93 LR darbo kodeksas), kiti \xc4\xafstatymai ir jiems neprie\xc5\xa1taraujantys norminiai teis\xc4\x97s aktai, kolektyvin\xc4\x97s sutartys. Lietuvoje LR Vyriausyb\xc4\x97s nutarimai ir kiti norminiai teis\xc4\x97s aktai darbo santykius gali reglamentuoti tik LR darbo kodekso ir kit\xc5\xb3 \xc4\xafstatym\xc5\xb3 nustatytais atvejais ir mastu._NEWLINE_\xc4\xaemon\xc4\x97se, \xc4\xafstaigose, organizacijose pagal j\xc5\xb3 kompetencij\xc4\x85 \xc4\xafstatym\xc5\xb3 nustatyta tvarka gali b\xc5\xabti priimami vietiniai (lokaliniai) norminiai teis\xc4\x97s aktai, nustatantys darbo \xc4\xafstatymais ir kitais norminiais teis\xc4\x97s aktais nereglamentuotas darbo s\xc4\x85lygas ir papildomas, palyginti su nustatytomis \xc4\xafstatymuose bei kituose norminiuose teis\xc4\x97s aktuose, darbo, socialines ir buities lengvatas darbuotojams arba atskiroms j\xc5\xb3 grup\xc4\x97ms. Pagal LR darbo teis\xc4\x99 negalioja tri\xc5\xa1aliai susitarimai, kolektyvin\xc4\x97s sutartys bei vietiniai (lokaliniai) norminiai teis\xc4\x97s aktai d\xc4\x97l darbo s\xc4\x85lyg\xc5\xb3, pabloginantys darbuotoj\xc5\xb3 pad\xc4\x97t\xc4\xaf, palyginti su ta, kuri\xc4\x85 nustato LR darbo kodeksas, \xc4\xafstatymai ir kiti norminiai teis\xc4\x97s aktai. Tais atvejais, kai LR darbo kodeksas ir kiti \xc4\xafstatymai tiesiogiai nedraud\xc5\xbeia darbo teisini\xc5\xb3 santyki\xc5\xb3 subjektams patiems susitarimo b\xc5\xabdu nustatyti tarpusavio teises ir pareigas, \xc5\xa1ie subjektai turi vadovautis teisingumo, protingumo ir s\xc4\x85\xc5\xbeiningumo principais (LR DK 4 str.).\n_START_SECTION_\nDarbo ir civilin\xc4\x97 teis\xc4\x97\n_START_PARAGRAPH_\nDarbo teis\xc4\x99 su civiline sieja sutartiniai privatiniai teisiniai santykiai. Abi teis\xc4\x97s \xc5\xa1akos priklauso privatinei teisei.\n_START_SECTION_\nDarbo ir valstyb\xc4\x97s tarnybos teis\xc4\x97\n_START_PARAGRAPH_\nDarbo teis\xc4\x99 su valstyb\xc4\x97s tarnybos teise sieja pana\xc5\xa1us teisini\xc5\xb3 santyki\xc5\xb3 objektas\xc2\xa0\xe2\x80\x93 \xc5\xbemogaus veikla, atliekama esant subordinaciam santykiui (darbuotojo ir darbdavio, valstyb\xc4\x97s tarnautojo ir institucijos, \xc4\xafstaigos).\n_START_SECTION_\nTarptautin\xc4\x97 darbo teis\xc4\x97\n_START_PARAGRAPH_\nTarptautin\xc4\x97 darbo teis\xc4\x97 gali suprantama kaip kolizij\xc5\xb3 teis\xc4\x97 teisini\xc5\xb3 darbo santyki\xc5\xb3 srityje bei kaip tarptautin\xc4\x97 vie\xc5\xa1oji darbo teis\xc4\x97. Kaip kolizin\xc4\x97 teis\xc4\x97 ji yra teis\xc4\x97, taikytina tarptautinio pob\xc5\xabd\xc5\xbeio darbo santykiams. Pagal LR DK 7 str. darbo sutarties \xc5\xa1alys gali pasirinkti taikytin\xc4\x85 teis\xc4\x99 tiek visai darbo sutar\xc4\x8diai, tiek ir jos daliai. Pasirinkimas turi b\xc5\xabti i\xc5\xa1reik\xc5\xa1tas tiesiogiai arba akivaizd\xc5\xbeiai numanomas i\xc5\xa1 darbo sutarties s\xc4\x85lyg\xc5\xb3 ar kit\xc5\xb3 aplinkybi\xc5\xb3. D\xc4\x97l to, kad \xc5\xa1alys pasirinko taikytin\xc4\x85 teis\xc4\x99, darbuotojo apsaugos srityje nenustoja galios imperatyvios teis\xc4\x97s normos tos valstyb\xc4\x97s, kurios darbo \xc4\xafstatymai b\xc5\xabt\xc5\xb3 taikomi nesant \xc5\xa1ali\xc5\xb3 susitarimo d\xc4\x97l taikytinos teis\xc4\x97s. Jei \xc5\xa1alys savo susitarimu nepasirenka taikytinos teis\xc4\x97s, tai ji parenkama vadovaujantis tam tikrais principais. Jei darbas nuolatos dirbamas vienoje valstyb\xc4\x97je, taikoma tos valstyb\xc4\x97s darbo teis\xc4\x97, nepaisant to, kad darbuotojas laikinai dirba kitoje valstyb\xc4\x97je. Jei darbuotojas nedirba nuolatinio darbo n\xc4\x97 vienoje valstyb\xc4\x97je, taikoma tos valstyb\xc4\x97s, kurioje yra darbdavio verslo vieta (buvein\xc4\x97), darbo teis\xc4\x97. Jei i\xc5\xa1 aplinkybi\xc5\xb3 visumos galima daryti i\xc5\xa1vad\xc4\x85, kad darbo santykiai yra labiau susij\xc4\x99 su kita valstybe nei ta, kurios teis\xc4\x97 taikytina pagal auk\xc5\xa1\xc4\x8diau i\xc5\xa1vardytus principus, taikoma tos kitos valstyb\xc4\x97s, su kuria tie darbo santykiai labiausiai susij\xc4\x99, darbo teis\xc4\x97 (LR DK 7 str.)._NEWLINE_Tarptautin\xc4\x97s vie\xc5\xa1osios darbo teis\xc4\x97s galiojim\xc4\x85 s\xc4\x85lygoja nacionalin\xc4\x97s bei tarptautin\xc4\x97s teis\xc4\x97s santykis: tai, ar tarptautin\xc4\x97 teis\xc4\x97 nacionalin\xc4\x97je teis\xc4\x97s sistemoje galioja tiesiogiai, ar yra reikalinga \xc4\xafgyvendinan\xc4\x8dio akto, tai, koki\xc4\x85 teisin\xc4\x99 gali\xc4\x85 turi tarptautin\xc4\x97s normos. Pvz., Lietuvos darbo kodeksas nustato, kad, kai LR tarptautin\xc4\x97mis sutartimis yra nustatytos kitokios taisykl\xc4\x97s negu tos, kurias nustato \xc5\xa1is Kodeksas ir kiti LR darbo \xc4\xafstatymai, taikomos Lietuvos Respublikos tarptautini\xc5\xb3 sutar\xc4\x8di\xc5\xb3 taisykl\xc4\x97s. Lietuvos Respublikos tarptautin\xc4\x97s sutartys darbo santykiams taikomos tiesiogiai, i\xc5\xa1skyrus atvejus, kai tarptautin\xc4\x97s sutartys nustato, jog joms taikyti yra b\xc5\xabtinas specialus LR norminis teis\xc4\x97s aktas.'